Diari Oficial de la Generalitat Valenciana


Sumari del DOGV 7937, del 15-12-2016 (2016/9984)

LLEI 12/2016, de 9 de desembre, de la Generalitat, per la qual s'aprova la dissolució del Col·legi Professional de Delineants i Dissenyadors Tècnics d'Alacant
--------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2016/12/09/12/dof/vci/html**

### Dades del document

Número de DOGV
:   7937

Data del DOGV
:   15-12-2016

Secció del DOGV
:   I. DISPOSICIONS GENERALS

Número del document
:   2016/9984


Data del document
:   09-12-2016

Organisme emissor
:   Presidència de la Generalitat

Tipus de document
:   Llei

Descriptors 

:   * legislació

LLEI 12/2016, de 9 de desembre, de la Generalitat, per la qual s'aprova la dissolució del Col·legi Professional de Delineants i Dissenyadors Tècnics d'Alacant  
 [2016/9984]  
Sia notori i manifest a tots els ciutadans que les Corts han aprovat i jo, d'acord amb el que estableixen la Constitució i l'Estatut d'Autonomia, en nom del rei, promulgue la llei següent:  
  
PREÀMBUL  
  
La Constitució espanyola, en l'article 149.1.18, reserva a l'Estat la competència sobre les bases del règim jurídic de les administracions públiques i, en l'article 36, preveu que la llei regularà les peculiaritats pròpies del règim jurídic dels col·legis professionals.   
La legislació bàsica estatal en aquesta matèria es recull en la Llei 2/1974, de 13 de febrer, de col·legis professionals, i les modificacions posteriors.  
Per la seua banda, l'Estatut d'autonomia de la Comunitat Valenciana, en l'article 49.1.22.a, confereix a la Generalitat la competència exclusiva en matèria de col·legis professionals i exercici de les professions titulades, sense perjudici del que disposen els articles 36 i 139 de la Constitució.   
Fent ús d'aquestes competències, es va promulgar la Llei 6/1997, de 4 de desembre, de consells i col·legis professionals de la Comunitat Valenciana, l'article 8 de la qual exigeix que la dissolució d'un col·legi professional, excepte en els casos en què ho impose directament la llei, es durà a terme per acord d'aquest en la forma establerta en els seus estatuts i s'haurà d'aprovar per llei de la Generalitat, amb un informe previ del consell valencià de col·legis professionals competent.  
Mitjançant la Resolució de 21 de febrer de 1988, de la Direcció General d'Interior, va quedar inscrit en el Registre de Col·legis Professionals i de Consells Valencians de Col·legis Professionals de la Comunitat Valenciana el llavors denominat Col·legi Oficial de Delineants d'Alacant, amb el número 63 de la secció primera del Registre de Col·legis Professionals i de Consells Valencians de Col·legis Professionals de la Comunitat Valenciana. Segons el Decret 88/1991, de 29 de maig, del Consell, es va aprovar la modificació estatutària d'aquest col·legi, consistent en el canvi de denominació de Col·legi Professional de Delineants d'Alacant a la de Col·legi Professional de Delineants i Dissenyadors Tècnics d'Alacant. Mitjançant la Resolució de la Secretària General de la Conselleria de Justícia i Administracions Públiques de 3 de novembre de 1999, el col·legi va adaptar els seus estatuts a la Llei 6/1997.  
Amb data 4 de setembre de 2014, el degà del Col·legi Professional de Delineants i Dissenyadors Tècnics d'Alacant va trametre una sol·licitud formal de dissolució o extinció del col·legi esmentat, segons l'acord adoptat en l'Assemblea General Extraordinària del Col·legi del 7 de juny de 2014. A l'escrit esmentat s'adjuntava el certificat del secretari del col·legi sobre aquesta, en què es va adoptar l'acord de dissoldre el col·legi per unanimitat dels assistents, així com d'executar les accions necessàries i requerides pels organismes oficials que en comportaren la dissolució o l'extinció.   
Malgrat que el certificat que acompanyava la sol·licitud presentava dubtes formals, quant al quòrum necessari per a l'aprovació a la vista del contingut dels actuals estatuts, en no reunir la majoria qualificada de les tres quartes parts dels col·legiats requerida per a la vàlida adopció de l'acord, es va entendre la concurrència un interès públic suficient perquè prosperara; cosa per la qual, atès el principi de seguretat jurídica i la situació d'insolvència, reconeguda judicialment, en la que es trobava el col·legi la dissolució del qual se sol·licitava, es va resoldre prosseguir la tramitació amb audiència a tots els interessats, una vegada analitzada la situació econòmica, financera i patrimonial del col·legi a partir de la documentació que consta en l'expedient.  
  
Seguida la pertinent tramitació administrativa, emès el dictamen del Comitè Econòmic i Social de la Comunitat Valenciana, d'acord amb aquest i de conformitat amb el Consell Jurídic Consultiu de la Comunitat Valenciana, escau la tramitació de l'avantprojecte de llei de la Generalitat pel qual s'aprova la dissolució del Col·legi Professional de Delineants i Dissenyadors Tècnics d'Alacant.  
  
Article 1. Dissolució  
S'aprova la dissolució del Col·legi Professional de Delineants i Dissenyadors Tècnics d'Alacant.  
  
Article 2. Inscripció en el Registre de Col·legis Professionals i Consells Valencians de Col·legis Professionals de la Comunitat Valenciana  
S'ha d'inscriure la baixa del Col·legi Professional de Delineants i Dissenyadors Tècnics d'Alacant en el Registre de Col·legis Professionals i Consells Valencians de Col·legis Professionals de la Comunitat Valenciana.  
  
  
DISPOSICIÓ ADDICIONAL  
  
Única. Procés de dissolució  
De conformitat amb el que disposa l'article 50 dels actuals estatuts del Col·legi Professional de Delineants i Dissenyadors Tècnics d'Alacant, aprovats mitjançant la Resolució de 8 de juliol de 2004, de la directora general de Justícia de la Conselleria de Justícia i Administracions Públiques, els liquidadors nomenats pel col·legi en la seua Junta Extraordinària de Govern del 27 de maig de 2015 hauran de destinar el patrimoni social, en primer lloc, a cobrir el passiu. L'actiu resultant es destinarà a les institucions de previsió social de delineants que hi haja a la província. Si no n'hi haguera, es repartirà a parts iguals entre els col·legiats en alta en el moment de la dissolució.  
  
  
DISPOSICIÓ FINAL  
  
Única. Entrada en vigor  
Aquesta llei entrarà en vigor l'endemà de publicar-la en el Diari Oficial de la Generalitat Valenciana.  
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir aquesta llei.  
  
  
València, 9 de desembre de 2016  
  
El president de la Generalitat  
XIMO PUIG I FERRER


Còpia Permalink ELI